Peste 150 de profesori şi directori sunt aşteptaţi la Forumul MERITO Nord-Est: Profesorul-activ – cum construim comunităţi de învăţare în clasă şi în afara ei
Pe 5-6 aprilie, peste 150 de profesori şi directori, din regiunea Moldovei şi din ţară, sunt invitaţi să participe gratuit la a prima ediţie a Forumului MERITO Nord-Est, cu tema "Profesorul-activ – cum construim comunităţi de învăţare în clasă şi în afara ei", cu ateliere experienţiale gratuite de învăţare colaborativă, facilitate voluntar de 15 profesori şi specialişti din comunitatea MERITO. Evenimentul se va desfăşura fizic, pentru prima oară în Botoşani, la Colegiul Naţional "A.T. Laurian".
Organizatorii Forumului propun activități interactive, în care vor prezenta şi explora abordări, metode, activități şi practici validate în dezvoltarea profesorului activ şi a comunităţilor de învăţare la clasă şi în afara acesteia, teorii din domeniul educațional, idei, cărți și alte resurse de inspiraţie. Intenţionează, de asemenea, ca acest Forum să fie un spaţiu de întâlnire, creaţie şi învăţare împreună cu profesorii participanţi, pasionaţi de subiect, ce doresc să înveţe colaborativ continuu, cu efecte pe termen lung.
Participarea la Forum este gratuită şi deschisă profesorilor şi directorilor din regiune şi din toată țara, în limita celor ~150 de locuri disponibile pentru cadre didactice, în ordinea înscrierilor, cu participare fizică în Botoşani, cu detalii complete pe evenimentul dedicat şi înscrieri pe: https://forms.gle/9sydJXPNDtv7yxeB8
📆 Programul Forumului (poate suferi modificări de detalii):
Vineri, 5 aprilie (C.N. "A.T. Laurian"):
📌 17:30-18:00: Sosirea, primirea participanţilor, socializare şi networking pentru Educaţie de calitate;
📌 18:00-20:00: Deschiderea Forumului MERITO Nord-Est şi prezentarea contextului educaţional:
📍 Profesorii MERITO organizatori ai Forumului;
📍 Reprezentanţi ai partenerilor Forumului;
📍 Sesiune plenară: Măriuca Talpeş, iniţiatoarea şi liderul proiectului MERITO – intervenţie despre profilul şi competenţele profesorului (practician) expert.
Sâmbătă, 6 aprilie (C.N. "A. T. Laurian"):
📌 8:30-9:00: Sosirea, primirea şi înregistrarea participanţilor, socializare şi networking pentru Educaţie de calitate
📌 9:00-12:00: Ateliere de învăţare colaborativă, de la profesori pentru profesori şi directori, în paralel:
📍 Conectare prin joc – activități de învățare la preșcolari (sesiunea 1) – Marişca Morari şi Florentina Romanescu, profesoare pentru învăţământul preşcolar în Baia Mare, respectiv Tulcea (pentru profesori de învăţământul preşcolar – atelierul se desfăşoară în 2 părţi, dimineaţa şi după-amiaza, pentru aceeaşi grupă de ~25 de participanţi)
📍 Cum să concepi o activitate STREAM, de la A la Z – Ioana Baboş, profesoară pentru învăţământul primar în Zalău, şi Felicia Baboş, elevă (pentru profesori de învăţământ primar)
📍 Profesorul de matematică creativ (sesiunea 1): setarea de sarcini provocatoare – Liliana Olăraşu şi Mihaela Ionescu, profesoare de Matematică, de gimnaziu şi liceu, în Iaşi (pentru profesori de Matematică şi ştiinţe, de învăţământ gimnazial şi liceal)
📍 Metode de teatru de improvizaţie în Educaţie – Principii și jocuri utile profesorului activ – Ştefan Huluba, actor şi formator profesionist (pentru profesori de învăţământ gimnazial şi liceal)
📍 ArtTerapia în sala de clasă – metode și exerciții pentru consolidarea grupului (sesiunea 1) – Iulia Sfetcu-Măndăşescu, profesoară pentru învăţământul special în Bucureşti (pentru profesori de toate nivelurile de învăţământ – atelierul se desfăşoară în 2 părţi, dimineaţa şi după-amiaza, pentru aceeaşi grupă de ~25 de participanţi)
📍 Construim comunități incluzive, prin metode nonformale – Laura Felea, profesoară de Istorie şi ştiinţe sociale şi directoarea Palatului Copiilor Tulcea, şi Marinela Peiciu, formator Step by Step şi profesoară de Jurnalism la Palatul Copiilor Tulcea (pentru profesori de toate nivelurile de învăţământ)
📌 12:00-14:00: Pauză de prânz
📌 14:00-17:00: Ateliere de învăţare colaborativă, de la profesori pentru profesori şi directori, în paralel:
📍 Conectare prin joc – activități de învățare la preșcolari (sesiunea 2) – Marişca Morari şi Florentina Romanescu, profesoare pentru învăţământul preşcolar în Baia Mare, respectiv Tulcea (pentru profesori de învăţământul preşcolar – atelierul se desfăşoară în 2 părţi, dimineaţa şi după-amiaza, pentru aceeaşi grupă de ~25 de participanţi)
📍 Profesorul de matematică creativ (sesiunea 2): instrumente digitale pentru încurajarea lucrului în echipă – Cătălina Dogaru, profesoară de Matematică, de gimnaziu, în Iaşi (pentru profesori de Matematică şi ştiinţe, de învăţământ gimnazial şi liceal – atelierul se desfăşoară în 2 părţi, dimineaţa şi după-amiaza, pentru aceeaşi grupă de ~25 de participanţi)
📍 Colaborarea: cheia unei comunități de învățare activă – Tatiana Cauni, profesoară de Limba şi literatura română, de liceu, în Baia Mare (pentru profesori de învăţământ gimnazial şi liceal)
📍 ArtTerapia în sala de clasă – metode și exerciții pentru consolidarea grupului (sesiunea 2) – Iulia Sfetcu-Măndăşescu, profesoară pentru învăţământul special în Bucureşti (pentru profesori de toate nivelurile de învăţământ – atelierul se desfăşoară în 2 părţi, dimineaţa şi după-amiaza, pentru aceeaşi grupă de ~25 de participanţi)
📍 Atelier de management: Cancelaria – o comunitate care învață – Anca Botoroagă, profesoară de Limba engleză şi director, de gimnaziu, la Gura Râului (SB), şi Daniel Petrule, profesor de Educaţie fizică, TIC şi director, de gimnaziu, la Sânpetru (BV) (pentru profesori şi directori de toate nivelurile de învăţământ)
📌 17:00-18:00: Sesiune plenară şi închiderea Forumului MERITO Nord-Est:
📍 Concluzii, feedback şi paşi următori
📍 Moment artistic
📍 Închiderea Forumului şi înmânarea certificatelor de participare.
Prima ediţie a Forumului MERITO Nord-Est, în Botoşani, este co-organizată voluntar de profesorii din comunitatea MERITO locală:
🌟 Florentina Tituleac, profesoară MERITO 2021 pentru învăţământul primar la Şcoala Gimnazială nr. 5, din Săcele (BV);
🌟 Sabina Stahii, profesoară Teach for Romania pentru învăţământul primar, la Şcoala Gimnazială "Sfânta Maria", din Botoşani;
🌟 Bianca Darabă, profesoară MERITO 2023 de Limba franceză la Colegiul Naţional "Ştefen cel Mare", din Târgu Neamţ;
🌟 împreună cu colegii din comunitate, facilitatori voluntari de ateliere, menţionaţi mai sus;
🌟 cu sprijinul Colegiului Naţional "A. T. Laurian" din Botoşani.
Parteneri ai Forumului MERITO Nord-Est: Inspectoratul Școlar Județean Botoşani;
Sponsori ai Forumului MERITO Nord-Est: WorkTape Medical; Angel Psychological Center; Casa Dulce; Casa Pâinii; Popas Cucorăni; Facefood; Cătineaţa
Parteneri strategici pentru transformarea meseriei de profesor în România, în 2024: Bitdefender; NEPI Rockcastle; Dedeman; Crowe România.
Proiectul MERITO este o cauză de transformare a meseriei de profesor, în sensul de a o recredibiliza, prin recunoaşterea dascălilor valoroşi, şi a o profesionaliza, prin propagarea expertizei lor în breasla de cadre didactice – un proiect al Fundaţiei Romanian Business Leaders.